เมลาเนีย ทรัมป์

เมลาเนีย คเนาส์ ทรัมป์  ชื่อเกิด เมลานิยา คนาวส์ (เกิด 26 เมษายน ค.ศ. 1970) เป็นอดีตนางแบบชาวสโลวีเนียและอเมริกันที่ดำรงตำแหน่งสุภาพสตรีหมายเลขหนึ่งสหรัฐ ตั้งแต่ ค.ศ. 2025 ในฐานะภรรยาของประธานาธิบดี ดอนัลด์ ทรัมป์ ก่อนหน้านี้เธอเคยดำรงตำแหน่งใน ค.ศ. 2017 ถึง 2021 เธอเป็นพลเมืองแปลงสัญชาติคนแรกที่เป็นสุภาพสตรีหมายเลขหนึ่ง สุภาพสตรีหมายเลขหนึ่งสหรัฐคนที่สองที่เกิดในต่างประเทศต่อจากลุยซา แอดัมส์ (ภรรยาของจอห์น ควินซี แอดัมส์) สุภาพสตรีหมายเลขหนึ่งคนที่สองที่นับถือนิกายคาทอลิกต่อจากแจ็กเกอลีน เคนเนดี (ภรรยาของจอห์น เอฟ. เคนเนดี) และสุภาพสตรีหมายเลขหนึ่งคนที่สองที่ดำรงตำแหน่งสองสมัยไม่ติดต่อกันต่อจากแฟรนซิส คลีฟแลนด์ (ภรรยาของโกรเวอร์ คลีฟแลนด์)
เมลานิยา คนาวส์เกิดที่สาธารณรัฐสังคมนิยมสโลวีเนีย (ตอนนั้นเป็นส่วนหนึ่งของยูโกสลาเวีย) โดยเริ่มทำงานเป็นนางแบบแฟชั่นตอนอายุ 16 ปี เธอเปลี่ยนรูปสะกดของชื่อเป็น เมลาเนีย คเนาส์ และเดินทางไปปารีสและมิลานเพื่อหาอาชีพนางแบบก่อนเข้าพบเปาโล ซัมโปลลี ผู้จ้างเธอและสนับสนุนการย้ายถิ่นฐานไปยังสหรัฐอเมริกาใน ค.ศ. 1996 เธอทำงานเป็นนางแบบต่อในแมนฮัตตัน ซึ่งซัมโปลลีแนะนำให้เธอรู้จักกับดอนัลด์ ทรัมป์ ผู้พัฒนาอสังหาริมทรัพย์ ใน ค.ศ. 1998 หลังจากนั้นไม่นานเมลาเนียและดอนัลด์เริ่มออกเดท เขาทำงานเพื่อให้เธอเป็นนางแบบมากขึ้น และเธอก็สนับสนุนเขาในช่วงการเลือกตั้งประธานาธิบดี ค.ศ. 2000 เมลาเนียและดอนัลด์ ทรัมป์แต่งงานใน ค.ศ. 2005 และปีถัดมาเธอให้กำเนิดบุตรชายชื่อบาร์รอน ทรัมป์ เธออุทิศเวลาส่วนใหญ่ให้กับบาร์รอนในช่วงที่เขายังเด็ก โดยใช้เวลาในการทำงานหรือไปร่วมงานต่าง ๆ กับสามีน้อยลง เธอก่อตั้งแบรนด์เครื่องประดับของตัวเองชื่อว่า Melania ใน ค.ศ. 2009
ชีวิตช่วงต้นและการศึกษา.
เมลานิยา คนาวส์เกิดเมื่อวันที่ 26 เมษายน ค.ศ. 1970 ที่นอวอเมสตอ ยูโกสลาเวีย ในบริเวณที่ปัจจุบันคือประเทศสโลวีเนีย วิกตอร์ คนาวส์  พ่อของเธอตอนแรกทำงานเป็นคนขับรถ และในที่สุดเขาก็ขายชิ้นส่วนรถยนต์ให้กับผู้ผลิตยานยนต์ของรัฐ เนื่องจากเขาสร้างสายเชื่อมโยงกับสันนิบาตคอมมิวนิสต์แห่งยูโกสลาเวีย ซึ่งเป็นพรรคคอมมิวนิสต์แห่งชาติ อามาลิยา  แม่ของเธอทำงานเป็นช่างตัดเย็บเสื้อผ้าจากบริษัทผลิตเสื้อผ้าเด็ก Jutranjka ที่ Sevnica ในเมือง Sevnica ครอบครัวนี้อาศัยอยู่ในอาคารที่พักอาศัยของรัฐ Naselje Heroja Maroka เธอมีพี่สาวชื่ออิเนส  และพี่ชายต่างมารดาจากความสัมพันธ์ครั้งก่อนของพ่อชื่อ Denis Cigelnjak ซึ่งเธอรายงานว่าไม่เคยพบกันมาก่อน พ่อของเธอปฏิเสธความเป็นพ่อของเด็กชาย แม้ว่าหลังได้รับการยืนยันจากการตรวจสอบความเป็นบิดาก็ตาม
แม่ว่าพ่อของเมลานิยาเป็นสมาชิกพรรคคอมมิวนิสต์แห่งยูโกสลาเวียที่ประกาศนโยบายรัฐอเทวนิยม เขาให้ลูกสาวรับบัพติศมาเป็นคาทอลิกตามปกติอย่างลับ ๆ ครอบครัวนี้มีฐานะดีเมื่อเทียบกับคนส่วนใหญ่ที่อาศัยอยู่ในสังคมคอมมิวนิสต์ พวกเขามักไปเที่ยวพักผ่อนในส่วนอื่น ๆ ของยุโรป อพาร์ทเมนต์ของพวกเขาได้รับการตกแต่งด้วยผนังสีสันสดใส ซึ่งถือเป็นการเปลี่ยนแปลงครั้งใหญ่จากอพาร์ทเมนต์อื่น ๆ ในชนบท
ในวัยเด็ก เมลานิยาเข้าร่วมงานแสดงแฟชั่นที่นำเสนอเสื้อผ้าเด็กเหมือนกับลูกหลานของคนงานในโรงงานคนอื่น อุตสาหกรรมสิ่งทอเป็นอุตสาหกรรมหลักของเมือง Sevnica โดยนักเรียนได้รับการยกเว้นจากโรงเรียนเพื่อเข้าร่วมการแสดง เมลานิยาแสดงความสนใจในแฟชั่นตั้งแต่ยังเด็ก และเธอเริ่มออกแบบและตัดเย็บเสื้อผ้าของเธอเอง โดยพัฒนาความสามารถจากการดูแม่ทำงาน เมลานิยาเรียนเก่งมากจนได้รับแต่งตั้งให้เป็นเหรัญญิกโรงเรียน
เมื่อเมลานิยาเข้าสู่วัยรุ่น เธอกับครอบครัวย้ายไปอยู่บ้านสองชั้นใน Sevnica เมลานิยาได้รับอิทธิพลจากสหรัฐอเมริกาตั้งแต่ยังเยาว์วัยที่สโลวีเนีย เธอกล่าวถึงการดำรงตำแหน่งประธานาธิบดีของโรนัลด์ เรแกนว่าเป็นจุดเริ่มต้นของยุคใหม่ในประเทศของเธอเอง และการเปิดตัว CNN International ใน ค.ศ. 1985 ทำให้ครอบครัวของเธอสามารถเข้าถึงสื่ออเมริกาได้ สิ่งที่น่าสนใจเป็นพิเศษสำหรับเมลานิยาคือการได้สัมผัสกับแฟชั่นระดับโลก เมื่ออายุได้ 15 ปี เธอเข้าเรียนที่โรงเรียนมัธยมศึกษาสำหรับการออกแบบและการถ่ายภาพในเมืองลูบลิยานา โดยต้องเดินทางไกลจากบ้านเกิดไปยังเมืองหลวงและกลับด้วยรถไฟทุกวัน หลังจากปีแรก เธอและอิเนสก็ย้ายไปเมืองหลวงด้วยกัน โดยอาศัยในอพาร์ตเมนต์ที่พ่อของพวกเธอเป็นผู้จ่ายค่าใช้จ่ายให้ หลังจบการศึกษาตอนอายุ 19 ปี เธอเข้าเรียนต่อที่คณะสถาปัตยกรรมศาสตร์และวิศวกรรมโยธาและภูมิสารสนเทศของมหาวิทยาลัยลูบลิยานาเพื่อศึกษารูปแบบเพิ่มเติม แต่หลังเรียนไปไม่กี่เดือนกลับลาออกกลางคันโดยเรียนไม่จบ
การประกาศหาเสียงชิงตำแหน่งประธานาธิบดี 2016.
ชีวิตส่วนตัวในช่วงการหาเสียง.
เมลาเนียเป็นคนโน้มน้าวให้ดอนัลด์หาเสียงชิงตำแหน่งประธานาธิบดีในการเลือกตั้งประธานาธิบดี 2016 จนสำเร็จในที่สุด โดยบอกกับดอนัลด์ว่าเขาจำเป็นต้องทำหรือไม่ก็เลิกพูดถึงเรื่องนี้ เมื่อเริ่มหาเสียง เมลาเนียแจ้งให้สามีทราบอย่างชัดเจนว่าเธอจะไม่ถูกกดดันให้หาเสียงหรือเข้าร่วมงานต่าง ๆ และเธอจะปรากฏตัวก็ต่อเมื่อเธอต้องการเท่านั้น ทำให้เธอมีบทบาทในการหาเสียงค่อนข้างน้อย ซึ่งถือเป็นเรื่องผิดปกติสำหรับคู่สมรสของผู้สมัครชิงตำแหน่งประธานาธิบดีตั้งแต่ต้นคริสต์ศตวรรษที่ 20 เธออธิบายถึงช่วงที่ไม่ปรากฏตัวโดยอ้างถึงความจำเป็นในการอยู่บ้านกับบาร์รอน ลูกชายของเธอ กระนั้น กิจวัตรประจำวันของเธอถูกเปลี่ยนแปลงไปจากการหาเสียง เนื่องจากเธอต้องคำนึงถึงการจัดเตรียมด้านความปลอดภัยตอนเดินทาง และเธอไม่สามารถโพสต์เกี่ยวกับกิจกรรมของเธอทางออนไลน์แบบเรียลไทม์ได้ เธอเคยเป็นผู้ใช้อินสตาแกรมและทวิตเตอร์ตัวยง แต่เมื่อการหาเสียงเริ่มต้นขึ้น เธอกลับใช้บัญชีสื่อสังคมน้อยลง
ในขณะที่หลายคน รวมถึงกลุ่มคนใกล้ชิดของเขาเอง สงสัยเกี่ยวกับโอกาสของดอนัลด์ในการดำรงตำแหน่งประธานาธิบดี เมลาเนียเชื่อว่าเขาจะชนะการเลือกตั้ง เมลาเนียสนับสนุนให้เขาทำตามสัญชาตญาณของเขาและพูดในสิ่งที่เขาคิดว่าควรพูด ซึ่งต่างจากที่ปรึกษาของดอนัลด์ โดยมีข้อยกเว้นว่าเธอไม่ชอบที่เขาใช้ภาษาหยาบคาย เธอวิเคราะห์การหาเสียงอย่างใกล้ชิดจากที่บ้าน โดยติดตามผลการสำรวจและสังเกตว่าสามีของเธอโต้ตอบกับฝ่ายตรงข้ามอย่างไร เธอพูดคุยกับเขาทางโทรศัพท์เป็นประจำตลอดช่วงหาเสียง รวมถึงบทสนทนาหลังการชุมนุมแต่ละครั้ง ซึ่งเธอให้การประเมินอย่างตรงไปตรงมาว่าเขาทำได้อย่างไร
การรายงานข่าว.
ในวันที่ 18 กรกฎาคม 2016 เมลาเนียขึ้นพูดในการประชุมใหญ่สามัญพรรครีพับลิกัน 2016 ข้อพิพาทเกิดขึ้นหลังพบว่าคำพูดย่อหน้าหนึ่งถูกลอกเลียนมาจากคำพูดของมิเชลล์ โอบามาในการประชุมสามัญของพรรคเดโมแครต 2008 เมื่อมีคนถาม เมลาเนียตอบว่าเธอเขียนเอง "ด้วยความช่วยเหลือที่น้อยที่สุดเท่าที่เป็นไปได้" แม้ว่าการหาเสียงเลือกตั้งโดยทั่วไปจะมีคนหลายคนคอยตรวจสอบคำปราศรัยดังกล่าว แต่ไม่มีใครในการหาเสียงเลือกตั้งของทรัมป์ตรวจสอบคำปราศรัยดังกล่าวเลย ดอนัลด์โกรธเจ้าหน้าที่ของเขามากและรู้สึกว่าเขาทำให้เมลาเนียผิดหวัง ในขณะที่เมลาเนียรู้สึกว่าตัวเธอเองทำให้การรณรงค์หาเสียงล้มเหลวเพราะเรื่องอื้อฉาวนี้ นี่เป็นสุนทรพจน์สำคัญครั้งเดียวที่เธอได้กล่าวระหว่างการรณรงค์หาเสียง สองวันต่อมา Meredith McIver นักเขียนประจำของทรัมป์ แสดงความรับผิดชอบ โดยล่าวว่าเกิดความเข้าใจผิดเมื่อเมลาเนียอ่านข้อความในสุนทรพจน์ของโอบามาเป็นตัวอย่าง สุนทรพจน์ดังกล่าวยังรวมถึงถ้อยแถลงที่หายากเกี่ยวกับอดีตของเธอ ซึ่งบรรยายถึงครอบครัวของเธอในสโลวีเนียและอาชีพนางแบบในช่วงเริ่มต้น หลังกล่าวสุนทรพจน์แล้ว เมลาเนียก็อยู่ห่างจากสายตาประชาชนจนกระทั่งถึงวันเลือกตั้ง
สุภาพสตรีหมายเลขหนึ่งสหรัฐสมัยแรก (ค.ศ. 2017–2021).
เมลาเนียถูกคาดหวังว่าจะเป็นสุภาพสตรีหมายเลขหนึ่งสหรัฐในเดือนมกราคม ค.ศ. 2017 เธอจะเป็นคนที่สองที่เกิดในต่างประเทศต่อจากหลุยส์ซา จอห์นสัน (ภรรยาของจอห์น ควินซี แอดัมส์ ที่ดำรงตำแหน่งเมื่อ ค.ศ. 1825-1829) และเป็นสุภาพสตรีหมายเลขหนึ่งสหรัฐคนแรกที่ไม่ได้เป็นพลเมืองของสหรัฐตั้งแต่เกิด และเธอยังเป็นสุภาพสตรีหมายเลขหนึ่งสหรัฐที่สูงที่สุดคือ 5 ฟุต 11 นิ้ว
เธอกล่าวว่าจะอยู่ในทรัมป์ทาวเวอร์กับลูกชายของเธอจนกว่าบาร์รอนจะเรียนจบภาคการศึกษาแล้วจึงย้ายเข้าทำเนียบขาว